Jüri Ratas
<s>Jüri Ratas (; Tallinn, 2. srpnja 1978.), estonski političar koji je od 2016. do 2021. godine obnašao dužnost 18. premijera Estonije.</s><s>Od 2016. godine je čelnik Stranke centra, a ranije je, od 2005. do 2007. godine, bio gradonačelnik Tallinna.</s>

<s>Ratasov prvi kabinet vodio je državu od 23. studenog 2016. do 29. travnja 2019. godine.</s><s>Vlada je formirana kada su se socijaldemokrati i demokršćani pridružili opozicijskom zahtjevu za izglasavanje nepovjerenja vladi Taavija Rõivasa, čime je na čelo vlade umjesto Reformista, liberalne stranke desnog centra, došla Stranka centra.</s>

<s>Njegov drugi kabinet djelovao je od travnja 2019. do siječnja 2021. godine.</s><s>Ostao je zapamćen po velikom broju javnih skandala, ostavkama ministrama i nizu javnih isprika premijera Ratasa, mahom povezanih uz djelovanje nacionalističke i desničarske populističke stranke EKRE, koja je bila članica vladajuće koalicije.</s><s>Njegov drugi mandat bio je obilježen i deficitom estonskog državnog proračuna, što je bio prvi put nakon godina suficita.</s><s>U studenom 2019. godine, Ratas je imao najveću podršku javnosti za vođenje vlade (36%), međutim taj je postotak već u siječnju 2020. godine pao na samo 25%.</s>

<s>Ratas je formalno podnio ostavku 13. siječnja 2021. godine nakon što je državno odvjetništvo sumnjičilo Stranku centra za "kriminalno djelovanje" u skandalu sa zlouporabom položaja u koji je bio uključen biznismen Hillar Teder.</s><s>Ratas je rekao kako nije znao za taj skandal te kako u njemu nije sudjelovao, ali je podnio ostavku zbog političke odgovornosti.</s><s>Ostao je v.d. premijera do formiranja nove vlade.</s><s>Naslijedila ga je Kaja Kallas, dok je on u ožujku iste godine postao predsjednik Riigikogua.</s>

<s>Reference</s>

<s>Vanjske veze 
Profile of Ratas at Tallinn.ee
Profile of Ratas at Parliament web</s>

<s>Estonski političari
Premijeri Estonije
Gradonačelnici Tallinna
Biografije, Tallinn</s>

